ทรูวอนกสท.เร่งผลักดัน 3 จี
ทรู วอน กสทฯ&nbsp; คำนึงถึงผลประโยชน์ผู้ใช้มือถือ ไฟเขียว เอชเอสพีเอ เชิงพาณิชย์&nbsp; ผ่าทางตัน อุตสาหกรรมโทรคมนาคม
22 มี.ค. 2553

ทรู วอน กสทฯ  คำนึงถึงผลประโยชน์ผู้ใช้มือถือ ไฟเขียว เอชเอสพีเอ เชิงพาณิชย์  ผ่าทางตัน อุตสาหกรรมโทรคมนาคม
นายศุภชัย เจียรวนนท์ กรรมการผู้จัดการใหญ่ และประธานคณะผู้บริหาร บริษัท ทรู คอร์ปอเรชั่น เปิดเผยว่า  ต้องการให้บริษัท กสท โทรคมนาคม ในฐานะเจ้าของสัญญาสัมปทาน  เร่งเรื่องการให้บริการ 3 จี บนคลื่นความถี่เดิม หรือ เอชเอสพีเอ  เชิงพาณิชย์ให้เร็วที่สุด เพื่อให้เกิดประโยชน์แก่ผู้ใช้โทรศัพท์มือถือที่จะได้ใช้ความเร็วในสปีดที่เพิ่มขึ้น โดยขอให้คำนึงถึงผลประโยชน์ผู้ใช้บริการและการพัฒนาอุตสาหกรรมโทรคมนาคม มากกว่าที่จะต้องประเมินผลหรือ รอระดับนโยบายที่มีการเมืองเข้ามาเกี่ยวข้อง  ซึ่งไม่ได้ก่อให้เกิดประโยชน์ใดๆ
ก่อนหน้านี้  นายกฤษดา กวีญาณ ประธานณะกรรมการบริหาร กสทฯ เตรียมสั่งให้ ทั้งทรูมูฟ และ บริษัท โทเทิ่ล แอ็คเซ็ส คอมมูนิเคชั่น หรือ ดีแทค หยุดทดลองให้บริการเอชเอสพีเอ  เนื่องจากไม่พอใจการกระทำของคู่สัญญา  รวมทั้งการที่ทรูมูฟลักไก่เก็บค่าบริการในรูปแบบแพคเกจจีพีอาร์เอส แต่ให้บริการบนโครงข่ายเอชเอสพีเอ ซึ่งไม่ถูกต้อง
นายศุภชัย  กล่าวว่า  ขณะนี้ ทรู ยังคงเปิดทดลองให้บริการเอชเอสพีเอฟรีจำนวน 600 สถานี  ในกทม. และอีก  100 สถานีในต่างจังหวัด โดยผู้ที่จะใช้บริการได้นั้นจะต้อง เป็นผู้ที่ลงทะเบียนกับทางทรูมูฟ เท่านั้น เนื่องจากความสามารถของโครงข่ายเพื่อรองรับการใช้งาน (Capacity) มีจำนวนจำกัด  
นอกจากนี้ ต้องการให้คณะกรรมการกิจการโทรคมนาคมแห่งชาติ (กทช.)  เข้ามาดูแลในเรื่องนี้อย่างจริงจังมากขึ้น ระหว่างที่ยังอยู่ระหว่างขั้นตอนการออใบอนุญาตให้บริการ (ไลเซ่นส์) 3 จี  บนคลื่น 2.1 กิกะเฮิร์ตซ  เพื่อให้ภาคอุตสาหกรรม เดินหน้าต่อไปและมีทิศทางที่ดีกว่านี้
ส่วนสถานการณ์ทางการเมืองขณะนี้  ไม่ได้ส่งผลกระทบกับทรู และทรูยังไม่มีการปรับเป้าหมายผลการดำเนินงานแต่อย่างใด เนื่องจากยังเชื่อว่า ปัญหาความไม่สงบทางการเมืองจะไม่รุนแรงเหมือนช่วงเดือน เม.ย.ปีที่แล้ว   ซึ่งทรูคงการเติบโตของกลุ่มอยู่ที่รายได้หลักเดียวที่ 5% จาก 3 ธุรกิจคือ อินเทอร์เน็ตความเร็วสูง (บรอดแบนด์)  ทรูวิชั่นส์  ขณะที่รายได้จากบริการเสริม (นันวอยซ์)  นั้นคาดว่าจะเติบโตได้กว่า 10%  จากการใช้งานอินเทอร์เน็ตผ่านมือถือที่เพิ่มมากขึ้น